እስካሁን የአማራውና የኦሮሞው ሕዝብ፤ በተለይ ወጣቱ ትውልድ ራሱን ለህወሓቶች አልሞ ተኳሾች እያጋለጠ መስዋእት ሆኗል። ባለፉት ሳምንታት ግን ሌላ ሕዝብ ማወቅ ያለበት ሕዝባዊ አመጽ በመቀሌ ተካሂዹል። ይኼ በአሬና ፓርቲ የተቀነባበረው ሕዝባዊ እምቢተኛነት እየሰፋ መሄዱን ያመለክታል። አንድ ተመልካች እንደገለጹት፤ አሬና “ከብዙ ኣመታት በኋላ ግን የትግራይም ሕዝብ ከኣብራኩ ህዝብ የወጣ ለሃገራችን አንድነት እና እኩልነት፤ ሉኣላዊነት ለማስከበር መታገያ ፕሮግራም ነድፎ የአፈናን ምሽግ ሰብሮ መስዋእት ከፍሏል። ኣባላቱ ታርደዋል፤ በእስር ተሰቃይተዋል፤ በሽብር ተፈርጀዋል።” ይኼን ከጻፉ በኋላ ያሳሰቡት አንድ መሰረታዊ ምክር አለ። ይኼውም “ታድያ ህወሓት እና የትግራይ ሕዝብ እንዴት ብሎ ነው አንድ ናቸው የሚባለው ? ይህን ሌሎቻችን ልናስብበት ይገባል። ሁላችንም የምንፈልገው የኢትዮጵያን ቀጣይነት፤ ግዛታዊ አንደነት፤ ሉዐላዊነትና የመላው ሕዝቧን አንድነት ስለሆነ የትግራይም ሕዝብ በጨቋኙ በህወሓት ላይ እንዲነሳ ማበረታታት አለብን።” ይኼን ጥሪ በተደጋጋሚ ማስተጋባት ያለበት የትግራይ ሕዝብም ጭምር ነው፤ ከሌሎቹ ኢትዮጵያዊያን ወንድሞቹና እህቶቹ ጎን መቆም ግዴታው ነው።
